Vrou sterf, man sak inmekaar op toneelDie toneel. Foto: Netcare 911. ŉ 29-jarige vrou het Maandagoggend verongeluk nadat sy glo weens die nat weerstoestande beheer oor haar motor verloor het. Chris Botha, woordvoerder van Netcare 911, het gesê die voorval het omstreeks 08:15 op die N2-noord by die Doonside-afrit in KwaZulu-Natal plaasgevind. “Dit blyk dat sy op pad was na Amanzimtoti toe haar voertuig buite beheer geraak het in die nat weer en die kant van die voertuig teen ŉ sementbrug vasgeslaan het,” het Botha gesê. “Die vrou is met paramedici se aankoms op die toneel dood verklaar. Ons was steeds op die toneel toe haar man daar opgedaag het,” het Botha gesê. Volgens Botha was die man uiters getraumatiseerd en het op die toneel inmekaargesak. Paramedici het hom op die toneel gestabiliseer en na ŉ plaaslike hospitaal geneem vir verdere mediese behandeling. Volgens Botha het Netcare 911 reeds talle pasiënte op verskeie tonele behandel weens die nat weer. Paramedici het motoriste gemaan om spoed te verminder, hul volgafstand te vergroot en hul motors se kopligte aan te skakel.